Peterjasie Patriot #138
Daar is weer 'n verskeidenheid lekker resepte verder ondertoe.
Die pasella hierdie keer is 'n eBoek met beskuitresepte, gaan kyk by Pasella hieronder en laai die boek gratis af.
Hettie Etikettie se Etiket vir die Draadloos
· Die draadloos kan dien as 'n sosiale aangeleentheid waarmee saam 'n jong verliefde paar byvoorbeeld 'n afspraak kan spandeer. Hul kan tuis in mekaar se geselskap by die opsitkers verkeer en na die draadloos luister op 'n Vrydagaand. Die heer kan ontspanne sit en aandagtig luister terwyl die dame haar hande kan besig hou met 'n stukkie naaiwerk.
· Dit is belangrik om te onthou dat wanneer u na die draadloos luister dat die omroeper juis met u gesels. Gesels dus terug, vra vrae en antwoord die omroeper, lag selfs uitbundig vir 'n grappie. Sodoende kan dit bestempel word as 'n hegte vriendskap deurdat u draadloos u gereeld raad en plesier gee maar nooit met u opinie stry of nooit veel meer van u verg as om die aan\af knoppie te stel nie. Daar is juistement sekere here wat ook die huwelik hanteer soos 'n draadloos vriendskap – enigste verskil is dat die vrou aanhou met gesels maar die man sy aan\af knoppie stel en nie 'n woord verder hoor nie.
· Dit is uiters smaakloos en onvanpas om gekruide taal en onbetaamlike benaminge en grappies te maak oor die lug. Hetsy of dit die omroeper of luisteraar is wat telefonies inskakel. Moet nie dink dat u oornag roem as draadloos persoonlikheid sal verkry indien u iemand se ma op die lug beledig nie.
· 'n Gebaar wat die graad van smaakloosheid in daardie sin bevorder is die manier wat sekere luisteraars inbel en hul draadlose harder sit om hulself op die lug te hoor terwyl hul 'n onwelvoeglike woord gebruik. Dames en Here, nie net veroorsaak dit 'n kringfluit wat veel erger as 'n wolwefluit is nie, maar dit beskadig ook die omroepers se ore. So te meer dat omroepers juistement versekering op hul gehoor moet uitneem wat ongelukkig nie aan hul uitbetaal word nie – maar eendag aan hul kleinkinders wat geen normale kommunikasie met hul grootouers sal he nie.
· Dit is ook uiters smaakloos om die draadloos te gebruik as 'n buffer wanneer u in 'n argument met u eggenoot betrokke is. Meeste eggenote voel dat die sogenaamde stilstuipe vanaf die dame beveg kan word deur die draadloos aan te skakel. Dit skep egter die verkeerde atmosfeer waarmee daar na die program geluister word en kanaliseer die negatiewe gevoelens na die omroeper wat dan as "vervelig" of "belaglik" bestempel word. In sommige gevalle kan dit handuit ruk wanneer die egpaar telefonies inskakel om die omroeper as skeidsregter te gebruik in hul rusie omdat niemand ander beskikbaar is nie. Sorteer gerus eerder u huweliksprobleme tuis uit en moet nie die draadloos insleep daarby nie..
· In daardie respek, liewe luisteraars - Moet onder geen omstandighede telefonies inskakel om met die omroeper te gesels indien u die spreekwoordelike tiermelk genuttig het of te diep in die bottel gekyk het nie. Dit is net uiters smaakloos. En veral nie indien u 'n dame is nie. Onthou geliewe luisteraars – 'n stukkende dame is allesbehalwe mooi.
· Kommunikasie bestaan uit 7% woorde, 23%kreune, steune,stampe, stote en stemtoon en 70% lyftaal. Juis omdat ons nie 'n draadloos omroeper se lyftaal kan besigtig of kan sien watter flaters in die ateljee gebeur nie moet ons juistement staatmaak op hul stemtoon, steune en kreune om te verstaan wat hul bedoel. Met omgang tussen medemense kan mens dikwels gou agterkom watter steun en kreun watter gesindheid inhou. Wees dus oplettend na die steune en kreune van u omroeper voordat u hul as "vervelig" of "belaglik" bestempel.
· Nou wat omgang met 'n omroeper aanbetref -Wanneer u in telefoniese verbinding met die omroeper wil tree, maak tog te alle tye seker dat u weet wat u wil sê. Dit is nutteloos om die gesprek te begin met "Hoe gaan dit?" (nadat u reeds weet dit gaan goed met die omroeper) en dan 'n hele halfuur lank hard asemhaal in die spreekbuis sonder om tot u punt te kom. Moet ook nie die omroeper en luisteraars se tyd mors met sinnelose vrae soos "Hoekom styg die petrolprys?" of "Wanneer gaan die sokkerstadiums klaar gebou wees? of "Hoeveel kinders het Steve Hofmeyer nou eintlik nie?" want niemand weet regtig die antwoord op nuttelose hierdie vrae nie.
· Indien u van 'n afgeleë dorp afkomstig is en die draadloos die enigste geselskap vir u is , moet nie elke dag die omroeper skakel en persoonlike vrae vra soos wat u moet aantrek of wat u vir middagete moet voorberei nie. Moet ook liefs nie aan die omroeper geheime oor die lug van vriende\familielede oorvertel nie – net omdat u hul nie kan hoor nie beteken nie hul kan u nie hoor nie.
· Moet liefs nie huil\ween\sanik\gil\skree of liggaamsgasse laat ontsnap indien u op die lug gesels nie. Dit is uiters smaakloos (al kan ons dit net hoor). En dit geld vir beide die luisteraars asook die omroepers.
· Indien u beoog om 'n geheime verhouding of sigopatiese obsessie met 'n omroeper aan te knoop, moet dit liefs nie op die lug doen nie, u mag dalk net herken word deur 'n vriend of familielid.
Dan laastens dames en here, meeste van ons geniet ook die draadloos as metgesel wanneer ons erens heen ry ons motors. Daar is dan ook 'n paar ongesproke etiketsreëls wat met hierdie gebaar gepaard gaan:
o Dit is nie nodig om u draadloos so hard te speel dat die persoon wat drie kilometer agter u op die hoofweg ry daarna kan luister nie. Onthou meeste motors het te danke aan tegnologie in vandag se tyd en era hul eie draadlose en dit is nie nodig vir u om as gemeenskaplike draadloos rond te ry nie.
o Dit is baie belangrik om te onthou dat dit uiters gevaarlik is om te sing en bestuur. Veral indien u saamsing met 'n lied op die draadloos. Wanneer u so meegevoer raak dat u oë toegaan om daardie hoë noot te raak mag u dalk net in 'n ongeluk beland.
Dit geld ook vir die sellulêre telefoniese inskakeling na die ateljee indien u bestuur. Moet onder geen omstandighede in die versoeking kom om op u sellulêre foon met die omroeper te praat om u opinie te lig nie. Wag totdat u stilstaande is.
Ons het sopas 'n wonderlike 10 dae in die Kruger Nasionale Park deurgebring. Wat diere betref was dit ons mees suksesvolle besoek ooit. As jy vyf keer luiperds gesien het kan dit net goed wees. Een mistige oggend het ek 'n fotoe geneem, as jy dit as skermbeeld wil gebruik, regs klik net hier en laai dit vir jou af.
Ek het van my fotos opgelaai, as jy wil gaan kyk, klik net hier.
Vir baie jare het Fanie en sy groot vriend, George Hughes die boeremusiekvlae in die bosveld laat wapper. Fanie se Hartbeesfontein het groot byval by talle Boeremusiek-liefhebbers, veral by Dozi, gevind. Fanie het onlangs afgetree in die onderwys en dit lyk of hy hom by die see wil vestig. Gelukkige Natallers!
Onlangs vra 'n pa my vir advies hoe om dissipline sonder trane of tantrums toe te pas. Elke familie het natuurlike hulle eie manier van dissiplineer, maar ek kan nogal die volgende riglyne van Becky Bailey aan beveel om ouers in 'n pro-aktiewe gedagtegang te kry t.o.v. dissipline.
Alhoewel hierdie voorbeelde meestal op jonger kinders fokus, sal die beginsels dieselfde bly vir ouer kinders (en selfs jou lewensmaat of werkgewer!)
1. Vertel kinders wat om te doen.
Beginsel: Dit waarop jy fokus, vermenigvuldig.
Toepassing: In plaas van sê, "Hou op om jou broer te stamp, jy weet van beter, stamp is nie mooi nie," sê, "As jy wil hê jou broer moet weg beweeg, sê 'Gee my ook kans, asseblief.' Gaan sê dit nou vir hom." Fokus op wat jy wil hê jou kinders MOET doen!
2. Gee kinders bruikbare inligting, veral wanneer jy ontsteld is.
Beginsel: Wanneer 'n mens onsteld is, is jy geneig om te fokus op wat jy nie wil hê nie.
Toepassing: In plaas van om te sê, "Hoekom is jou huiswerk nie gedoen nie? Wil jy druip? Hoeveel keer moet ek nog hieroor praat?" kan jy sê, "Jy kan begin met jou Wiskunde huiswerk of Lees. Watter een sal jy eerste wil klaarmaak?"
3. Gebruik jou se planne as oplossings tot hulle probleme.
Beginsel: Twee koppe is beter as een.
Toepassing: In plaas van prober om oplossing vir jou kind se probleme te kry, vra jou kinders. Jy kan sê, "Wat sal help om jou huiswerk teen 8:00 n.m. klaar te hê?" Help jou kinders om self oplossing te soek vir probleme. En so leer jy hulle om nie altyd van jou raad of hulp te vra nie. Dit dra by tot haar groei in self-vertroue.
4. Plaas jou kinders op jou "to do list" en spandeer tyd om hulle te geniet.
Beginsel: Die motivering om goeie gedrag te hê vloei uit 'n goeie verhouding met ander.
Toepassing: Wanneer 'n kind sê, "Ek gee nie om nie," sê sy eintlik, "Ek voel nie asof jy vir my omgee nie." Samewerking vloei uit verhoudings. As jou kind kind aanmekaar weier om na jou te luister of sê hulle gee nie om nie, is dit tyd dat jy jou verhouding met hulle herbou en familie rituele te hernu.
5. Word die persoon wat jy wil hê jou kind moet word.
Beginsel: Ons moet onsself eerste dissiplineer en dan ons kinders.
Toepassing: In plaas van skree, "Kry jouself dadelik onder beheer," neem 'n diep asemteug en kalmeer jouself eerste. Wees 'n S.T.E.R. ("Smile, Take a deep breath, En Relax"). Word die persoon wat jy wil hê jou kind moet word. As jy wil kalmte hê, demonstreer hoe lyk kalmte.
Die volgende kom van een van Zalome se briewe af, ek dink dis deur Monique Swarts:
Kinders is soos vlieërs . . .
'n Mens sukkel 'n leeftyd lank om hulle
"van die grond af te kry".
Jy hardloop met hulle totdat julle albei
poegaai en uitasem is …
en as jy weer sien,
het hulle in die grond geduik.
Dan probeer jy maar so goed jy kan
afstof en regbuig en aanpas en troos
en weer wys hoe dit gedoen moet word.
En die hele tyd sê jy vir hulle
eendag dan sal hulle vlieg …
Uiteindelik is hulle in die lug!
Maar dan moet jy hulle meer tou gee.
Jy moet die lyn waarmee jy hulle al die tyd vasgehou het,
al langer en langer maak.
Die hele tyd weet jy dit sal nie lank wees
voordat die pragtige "vlieër" wat jy self gemaak het,
sal losruk en onafhanklik die ruimte invaar nie.
Die lewenslyn wat julle al die tyd aan mekaar gebind het sal breek
en jou kind sal alleen die vryheid van volwasse-wees moet hanteer.
Eers as jy hulle sien vlieg,
sal jy weet of jy 'n goeie ma was!
Regs klik hier en laai 'n resepteboek met beskuitresepte af.
Bou jou selfvertroue
Daar word baie geskryf en gepraat oor selfvertroue. Voor die deur van selfvertroue (of die gebrek daaraan) word dinge gelê soos sukses, mislukking, 'n positiewe of negatiewe selfbeeld, selfverwesenliking. Dikwels word gesê selfvertroue maak of breek 'n mens, dit bepaal jou stand in die lewe.
Die belangrikheid van selfvertroue word nie net in die alledaagse lewe beklemtoon nie, maar word as 'n kardinale aspek beskou in die skool, in opvoeding, studies op tersiêre vlak, in jou beroep, in jou verhoudinge, in onderhandelinge, sport, feitlik op elke lewensterrein.
Selfvertroue kan 'n mens maak of breek.
Sukses word gekoppel aan selfvertroue. Mislukking aan die gebrek hiervan. Baie mense bereik nooit hulle werklike potensiaal nie, omrede 'n lae selfbeeld.
Ons is so gekondisioneer dat die onderbewussyn ons dikwels laat glo dat ons nie die vermoë het om iets aan te pak en 'n sukses daarvan te maak nie. Is daar in jou lewe 'n uitdaging waarvoor jy te bang is, omdat jy dink jy sal dit nie regtig kan doen nie? Miskien sien jy iemand wat 'n projek aanpak, en in jou hart weet jy dat jy dit ook sou kon doen - as jy maar net die nodige selfvertroue gehad het.
'n Swak selfbeeld en selfvertroue benadeel jou werk en bevordering, en by kinders en studente het dit 'n negatiewe impak op hulle studies. Ek wonder hoeveel kwale en skete, persoonlike en gedragsprobleme, onderprestasie in die akademie en sport, en mislukkings kan voor die deur van 'n swak selfvertroue gelê word.
Hoe bou ek my selfvertroue uit? Hoe kry ek daardie ek-is-nie-goed-genoeg-nie sindroom uit my gestel? Hier is enkele wenke:
· Fokus op jou sterk punte en talente. Te veel mense kniehalter hulself deur te konsentreer op swak punte. Werk doelbewus om jou goeie punte verder uit te bou en te gebruik
· Verbeter jou voorkoms. Doen moeite om goed te lyk en goed aan te trek. Klein dingetjies soos skoon naels, jou haarstyl, hoe jou motor lyk, is belangrike aspekte. 'n Uitstekende bousteen om jou selfvertroue te verbeter, is om respek vir jou voorkoms en die dinge rondom jou te ontwikkel.
· Stel vir jouself 'n fisiese oefenprogram in. Leef gesond en doen lekker fisiese oefening sodat jy sweet. Wanneer jy liggaamlik gesond en goed voel, verhoog dit jou selfvetroue.
· Vergewe jouself. Almal maak foute. Geen groot sukses is al in die lewe behaal sonder dat foute in die proses gemaak is nie. Leer die les uit die fout, en vergeet dan die fout wat jy gemaak het. Moenie vir maande en jare broei oor 'n erger mislukking in jou lewe nie. Vergewe jouself en vermy oordrewe self-kritiek. Fokus op jou suksesse en dit wat jy reeds bereik het.
· Verander jouself na 'n optimis. 'n Pessimistiese uitkyk op die lewe breek 'n mens se selfvertroue af. Maak vriende en beweeg in sosiale sirkels met mense wat 'n blymoedige en optimistiese uitkyk het. Optimisme is aansteeklik; vul jou tyd en gesprekke met positiewe mense.
· Leer deursettingsvermoë aan. Wanneer jy 'n projek aanpak, byt vas en druk deur al is die omstandighede moeilik. Wanneer jy dag na dag aanhou en uiteiendelik jou doelwit bereik, bereik jy baie meer as net 'n voltooide taak. Dit is 'n verrykende ervaring wat jou selfvertroue bou en vir jou selfrespek win.
· Moenie altyd die grootste projek eerste aanpak nie. Begin met babatreetjies, klein projekte. Een klein sukses lei na 'n groter sukses en algaande bou jy jou selfvertroue vir groter en moeiliker projekte. Dit is soos die in die lewe werk. Jou skoolloopbaan begin nie met matriek nie, maar wel in Graad Een.
· Stel jouself voor aan mense. Sê jou naam duidelik en kyk die ander persoon in die oë.
· Hou jou besig met gesonde en positiewe vermaak. Om heeldag voor die televisie te lê, is 'n passiewe vorm van ontspanning. Doen iets wat jy voel die moeite werd is en wat vir jou menswees iets beteken.
· Moet nooit bang wees om te misluk nie. Baie suksesvolle mense het misluk voordat hulle sukses behaal het. Sien mislukkings as leerervarings wat jou voorberei vir 'n toekomstige sukses.
· Skakel die gewoonte om jou te bekommer oor alles wat verkeerd kan loop (die "worry"-gewoonte) uit jou sisteem. Verwag dat alles verkeerd kan loop en aanvaar dit. Deur die aanvaarding dat die ergste kan gebeur, vind 'n wonderlike sielkundige proses in jouself plaas, want jy het nou niks meer om te verloor nie! Spanning word feitlik onmiddellik verlig en energie word vrygestel sodat jy kan fokus op jou doelwitte.
Die boodskap is duidelik. 'n Mens kan iets daadwerkliks doen om jou selfvertroue uit te bou en te verbeter. Dit is 'n keuse wat jy maak. Iemand anders kan hierdie keuse nie vir jou maak nie. Jy kan vandag begin om 'n positiewe verskil in jou eie lewe te maak.
"Die enigste mens wat jou kan verhoed om God se doel met jou lewe tot uitvoering te bring, is JY!" - Anoniem -